Na temelju članka 19.a i članka 35. točke 2. Zakona o lokalnoj i područnoj (regionalnoj) samoupravi (Narodne novine 33/01, 60/01 - vjerodostojno tumačenje, 129/05, 109/07, 125/08, 36/09, 36/0 9, 150/11, 144/12, 19/13 - pročišćeni tekst, 137/15 - ispravak, 123/17, 98/19 i 144/20) i članka 41. točke 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22), Gradska skupština Grada Zagreba, na ____ sjednici, ___________ 2026., donijela je



ODLUKU
o Stipendiji Grada Zagreba za deficitarna zanimanja
 
I. OPĆE ODREDBE 
Članak 1.
 
Ovom se odlukom uređuju uvjeti, postupak i kriteriji za dodjelu Stipendije Grada Zagreba za deficitarna zanimanja učenicima srednjih škola (u daljnjem tekstu: učenici), studentima sveučilišnih i stručnih prijediplomskih i diplomskih studija, sveučilišnih integriranih studija i stručnih kratkih studija (u daljnjem tekstu: studenti) te prava i obveze korisnika stipendije.
Izrazi koji se koriste u ovoj odluci, a imaju rodno značenje, bez obzira na to jesu li korišteni u muškom ili ženskom rodu, odnose se na jednak način na muški i ženski rod.
 
Članak 2.
 
Naziv stipendije je: Stipendija Grada Zagreba za deficitarna zanimanja (u daljnjem tekstu: Stipendija).
 
Članak 3.
 
Sredstva za Stipendiju osiguravaju se u proračunu Grada Zagreba.
Stipendija mjesečno iznosi 380,00 eura neto za učenike i 520,00 eura neto za studente.
 
Članak 4.
 
Deficitarna zanimanja su ona zanimanja koja nisu zastupljena na tržištu rada u onolikom broju u kojem je iskazana potražnja poslodavaca u odnosu na broj nezaposlenih osoba u protekloj godini i prethodnom razdoblju tekuće godine te su izrazito tražena na tržištu rada.
 
Članak 5.
 
[bookmark: _Hlk85393602]Listu deficitarnih zanimanja utvrđuje gradonačelnik Grada Zagreba (u daljnjem tekstu: gradonačelnik), prema prijedlogu gradskoga upravnog tijela nadležnoga za obrazovanje.
Gradsko upravno tijelo nadležno za obrazovanje dužno je predložiti Listu deficitarnih zanimanja za iduću školsku/akademsku godinu do 30. travnja tekuće godine.
 



Članak 6.                                                   

Broj Stipendija za svako pojedino zanimanje s liste iz članka 5. ove odluke utvrđuje svake godine gradonačelnik Grada Zagreba (u daljnjem tekstu: gradonačelnik) u tri kategorije, ovisno o sredstvima osiguranima u proračunu Grada Zagreba, i to učenicima, studentima koji su prvi put upisali prvu godinu sveučilišnih ili stručnih prijediplomskih studija, sveučilišnih integriranih studija ili stručnih kratkih studija (u daljnjem tekstu: studenti prve godine), studentima ostalih godina sveučilišnih ili stručnih prijediplomskih studija, sveučilišnih integriranih studija ili stručnih kratkih studija i studentima sveučilišnih ili stručnih diplomskih studija (u daljnjem tekstu: studenti ostalih godina).
Stipendije se dodjeljuju prema odvojenim rang-listama za svako pojedino zanimanje.

[bookmark: _Hlk82437598] 
II. UVJETI ZA SUDJELOVANJE NA NATJEČAJU
 

Članak 7.
 
Pravo sudjelovanja na natječaju za dodjelu Stipendije imaju učenici i studenti koji se školuju za deficitarna zanimanja i koji ispunjavaju sljedeće uvjete:
A) UČENICI
-   da su državljani Republike Hrvatske;
-   da su redoviti učenici srednje škole u Gradu Zagrebu, a imaju prijavljeno prebivalište na području Republike Hrvatske ili da su redoviti učenici srednje škole u Zagrebačkoj županiji, a imaju prijavljeno prebivalište u Gradu Zagrebu;
-   da su završili završni razred osnovne škole i prethodne razrede srednje škole s ukupnim prosjekom ocjena najmanje 3,0;
-   da nisu, osim iz opravdanih razloga koje procjenjuje Povjerenstvo za dodjelu Stipendije Grada Zagreba za deficitarna zanimanja (u daljnjem tekstu: Povjerenstvo), a dokazuju se odgovarajućom dokumentacijom, ponavljali razred u srednjoj školi.
B) STUDENTI
-   da su državljani Republike Hrvatske;
-   da su redoviti studenti sveučilišnih ili stručnih prijediplomskih i diplomskih studija, sveučilišnih integriranih studija ili stručnih kratkih studija u Gradu Zagrebu ili na nekoj sastavnici Sveučilišta u Zagrebu, a imaju prijavljeno prebivalište na području Republike Hrvatske;
-   za studente prve godine, da su iz obveznih predmeta na državnoj maturi ostvarili ukupan prosjek ocjena najmanje 4,0;
-   za studente ostalih godina, da su, osim iz opravdanih razloga koje procjenjuje Povjerenstvo, a dokazuju se odgovarajućom dokumentacijom, u prethodnoj akademskoj godini ostvarili najmanje 40 ECTS bodova s ukupnim prosjekom ocjena najmanje 3,5, a studentima završne godine studija, dodatno, da je do završetka studija preostalo najmanje 30 ECTS bodova;
- za studente koji su u prethodnoj akademskoj godini upisali mirovanje studija, odnosno, nisu neposredno nakon završenog prijediplomskog studija upisali diplomski studij, da su, osim iz opravdanih razloga koje procjenjuje Povjerenstvo, a dokazuju se odgovarajućom dokumentacijom, ostvarili najmanje 40 ECTS bodova s ukupnim prosjekom ocjena najmanje 3,5 u godini koja je prethodila godini upisanog mirovanja studentskih obveza, odnosno u posljednjoj godini u kojoj su bili u statusu redovitog studenta;
-   da u akademskoj godini za koju se Stipendija dodjeljuje nisu upisali mirovanje studentskih obveza.

 



III. POSTUPAK DODJELE STIPENDIJE
 
Članak 8.
 
        Stipendija se dodjeljuje na temelju provedenog natječaja u skladu s ovom odlukom.
Natječaj za dodjelu Stipendije provodi Povjerenstvo za dodjelu Stipendije Grada Zagreba za deficitarna zanimanja (u daljnjem tekstu: Povjerenstvo).
Povjerenstvo imenuje gradonačelnik.
Povjerenstvo ima sedam članova koji među sobom biraju predsjednika i zamjenika predsjednika.
            Članovi povjerenstva imenuju se iz redova obrtnika, znanstvenih, stručnih, obrazovnih i drugih javnih djelatnika,  od kojih je jedan član Povjerenstva iz nadležnog gradskog upravnog tijela.
Članak 9.
 
Stručne i administrativne poslove za Povjerenstvo obavlja nadležno gradsko upravno tijelo.
 
Članak 10.

Gradonačelnik raspisuje i objavljuje natječaj svake godine krajem rujna za učenike, početkom listopada za studente prve godine, a za studente ostalih godina krajem listopada.
Natječaj se objavljuje na internetskoj stranici Grada Zagreba.
          Prijave na natječaj podnose se na jedinstvenom elektroničkom obrascu putem sustava eStipendije dostupnom na poveznici koja se objavljuje u sklopu natječaja.        
  
Članak 11.
 
Tekst natječaja sadrži:
-   naziv tijela koje raspisuje natječaj;
-   listu deficitarnih zanimanja;
-   trajanje natječaja;
-   naziv gradskoga upravnog tijela kojemu se prijave podnose;
-   uvjete za dodjelu Stipendije i kriterije za utvrđivanje liste kandidata;
-   popis dokumentacije kojom se dokazuje ispunjavanje uvjeta za dodjelu Stipendije;
-   oznaku školske/akademske godine za koju se dodjeljuje Stipendija;
-   rok u kojem će biti objavljeni rezultati natječaja;
-   iznos i broj Stipendija;
- popis drugih neoporezivih primitaka koji ulaze u izračun prosječnog mjesečnog prihoda po članu zajedničkog kućanstva;  
-  informacije o postupku podnošenja prijave;
-   prava i obveze korisnika Stipendije.

		Članak 12.

            Prijava na natječaj sadrži privolu kandidata za pristup osobnim podacima u temeljnim državnim registrima i drugim informacijskim sustavima za prikupljanje, obradu, korištenje i objavu osobnih podataka u svrhu provedbe natječajnog postupka, utvrđivanja ispunjavanja uvjeta natječaja, ostvarivanja prava na Stipendiju, isplate Stipendije i izvršavanja obveza iz Uvjeta stipendiranja. 
            Prijava na natječaj sadrži i privolu kandidata za korištenje kontakt podataka u svrhe iz stavka 1. ovoga članka.    
Prijave na natječaj koje ne sadrže dokaze o ispunjavanju uvjeta iz članka 7. ove odluke, mogu se dopuniti u roku od 8 dana od primitka poziva za dopunu dokumentacije.
         Dopuna dokumentacije podnosi se na elektroničkom obrascu putem sustava eStipendije.

Članak 13. 
 
Osnovni kriteriji za utvrđivanje liste kandidata za dodjelu Stipendije učenicima i studentima su: 
-   uspjeh u školovanju, odnosno studiju;
-   izvannastavna i izvanškolska postignuća.
Dodatni kriterij za utvrđivanje liste kandidata za dodjelu Stipendije učenicima i studentima je socioekonomski status. 
Kriteriji iz stavaka 1. i 2. ovoga članka izražavaju se bodovima.
Povjerenstvo rangira kandidate za dodjelu Stipendije na temelju bodova ostvarenih prema osnovnim kriterijima. 
Ako više kandidata na temelju osnovnih kriterija ostvari isti broj bodova kao zadnji kandidat na rang-listi u pojedinom zanimanju, oni će se rangirati i po dodatnom kriteriju.
Kandidat koji je ostvario najviše bodova po dodatnom kriteriju uvrštava se kao zadnji kandidat na rang-listu u pojedinom zanimanju.
            Ako i nakon primjene dodatnog kriterija više kandidata ostvari isti broj bodova kao zadnji na rang-listi u pojedinom zanimanju, na rang-listu uvrštavaju se svi kandidati koji su po dodatnom kriteriju ostvarili isti broj bodova u tom zanimanju.
 
 Članak 14.

Uspjeh u školovanju za učenike prvih razreda boduje se brojem bodova jednakim peterostrukom zbroju prosječne ocjene 7. i 8. razreda osnovne škole zaokružene na dvije decimale, a za učenike viših razreda brojem bodova jednakim deseterostrukom iznosu prosječne 
ocjene prethodnog razreda zaokružene na dvije decimale.
 
Članak 15.
 
Izvannastavna i izvanškolska postignuća učenika u prethodne dvije školske godine u jednom od nastavnih predmeta u području znanosti, umjetnosti ili sporta boduju se na sljedeći način:
a) kontinuirano sudjelovanje u izvanškolskim sportskim aktivnostima
najmanje 2 godine                                                                                             1 bod;
	b) sudjelovanja na državnim natjecanjima
	1 bod;

	c) sudjelovanja na međunarodnim natjecanjima
	2 boda;

	d) druge vrijedne nagrade i priznanja
	2 boda;

	e) sudjelovanja na svjetskim natjecanjima
	3 boda;

	f) nagrade na državnim natjecanjima
	4 boda;

	g) nagrade na međunarodnim natjecanjima
	5 bodova;

	h) nagrade na svjetskim natjecanjima
	6 bodova.


Pod državnim, međunarodnim i svjetskim natjecanjem iz stavka 1. ovoga članka podrazumijeva se natjecanje kojem je prethodila selekcija natjecatelja na nižim razinama natjecanja (za državno natjecanje to je županijsko natjecanje, osim državnih natjecanja učenika strukovnih škola u disciplinama u kojima je školsko izlučno natjecanje, a za međunarodno i svjetsko natjecanje to je državno natjecanje kojem je prethodila selekcija natjecatelja na županijskom natjecanju), a za natjecanja u sportu to su prvenstva Republike Hrvatske i međunarodna prvenstva.
Učeniku koji je sudjelovao na državnom, međunarodnom i svjetskom natjecanju te učeniku koji je osvojio više nagrada na tim natjecanjima u jednom od nastavnih predmeta u području znanosti, umjetnosti ili sporta, boduje se najvrjedniji rezultat.
Ako je učenik postigao rezultate u više nastavnih predmeta u područjima znanosti, umjetnosti ili sporta, boduje se najvrjedniji rezultat u svakom nastavnom predmetu.
Učenik dobiva jedan bod ako je redovan učenik još jedne škole ili student nekog visokog učilišta. 

Članak 16.

Uspjeh u školovanju za studente prve godine studija boduje se brojem bodova jednakim peterostrukom zbroju prosječne ocjene završnog razreda srednje škole zaokružen na dvije decimale i prosječne ocjene ostvarene iz obveznih predmeta na državnoj maturi zaokružen na dvije decimale.
Uspjeh u studiju  za studente ostalih godina boduje se na sljedeći način: umnožak ukupnog broja ostvarenih ECTS bodova u prethodnoj akademskoj godini i prosječne ocjene ostvarene na ispitima položenima u prethodnoj akademskoj godini dijeli se s prosječnom ocjenom svih studenata prethodne godine studijskog programa (prosjek generacije), a dobiveni rezultat se dijeli s brojem 5 i zaokružuje na dvije decimale. 
              Uspjeh u studiju za studente ostalih godina koji su imali upisano mirovanje studentskih obveza, boduje se prema ocjenama postignutim u akademskoj godini koja je prethodila godini mirovanja studentskih obveza, a za studente koji nisu neposredno nakon završenog prijediplomskog studija upisali diplomski studij, boduje se prema ocjenama postignutim u posljednjoj akademskoj godini u kojoj su imali status redovitog studenta. 

Članak 17.  

Izvannastavna postignuća studenata prve godine vrednuju se prema članku 15. ove odluke.
Izvannastavna postignuća studenata ostalih godina ostvarena u prethodnoj akademskoj godini boduju se na sljedeći način:
	a) objavljen rad u znanstvenim i stručnim časopisima, izlaganje na znanstvenoj ili stručnoj konferenciji, sudjelovanje u znanstvenom ili stručnom projektu
	2 boda;

	b) nagrada na značajnim natjecanjima
	2 boda;

	c) vrijedno priznanje 
	2 boda.


Kontinuirano bavljenje sportom posljednje 2 akademske godine, boduje se jednim bodom. 
            Pod sudjelovanjem u znanstvenom ili stručnom projektu smatraju se projekti koji se provode na visokom učilištu ili znanstvenom institutu u aktivnostima koje se odnose na eksperimentalni rad, provođenje istraživanja, sakupljanje i analizu podataka, proučavanje i evaluaciju stručne literature, a koje uključuju značajan doprinos kandidata.
            Pod značajnim natjecanjem smatra se državno i međunarodno natjecanje kojem je prethodila selekcija natjecatelja na nižim razinama natjecanja, a od natjecanja u sportu, prvenstva Republike Hrvatske i međunarodna prvenstva.
            Pod vrijednim priznanjem smatra se priznanje visokog učilišta dobiveno u prethodnoj akademskoj godini, odnosno za aktivnosti u prethodnoj akademskoj godini, Rektorova nagrada i priznanja na državnoj razini.
Studentima ostalih godina koji su imali upisano mirovanje studentskih  obveza, boduju se izvannastavna postignuća ostvarena u akademskoj godini koja je prethodila godini mirovanja studentskih obveza, a za studente koji nisu neposredno nakon završenoga prijediplomskog studija upisali diplomski studij, prema postignućima ostvarenim u posljednjoj akademskoj godini u kojoj su imali status redovitog studenta
Student dobiva jedan bod ako je za vrijeme studija za koji podnosi prijavu redoviti student još jednog studija.
Na temelju stavaka 2., 3., 7. i 8. ovoga članka studentu se može dodijeliti najviše 8 bodova.

Članak 18. 
 
Socioekonomski status učenika i studenata boduje se na sljedeći način:
- prema prosječnim mjesečnim prihodima po članu zajedničkog kućanstva, ostvarenim u razdoblju od 1. siječnja do 30. lipnja tekuće kalendarske godine, dodjeljuju se bodovi na sljedeći način:
	a) 169 eura i manje 
	5 bodova

	b) od 169,01 eura do 215,00 eura
	4 boda

	c) od 215,01 eura do 261,00 eura
	3 boda

	d) od 261,01 eura do 307,00 eura  
	2 boda

	e) od 307,01 eura do 100%  proračunske osnovice određene Zakonom o izvršavanju državnog proračuna Republike Hrvatske u godini u kojoj se raspisuje natječaj za dodjelu Stipendije 
	1 bod



-   učeniku/studentu kojem je jedan roditelj umro, nestao ili nepoznat ili koji živi u kućanstvu s jednim roditeljem dodjeljuju se 2 boda;
-   učeniku/studentu čija su oba roditelja umrla, nestala ili nepoznata ili je pod skrbništvom i/ili koristi pravo na uslugu smještaja izvan vlastite obitelji u skladu s propisima iz područja socijalne skrbi, dodjeljuju se 4 boda;
- učeniku/studentu koji živi u kućanstvu s bratom ili sestrom koji su predškolske dobi ili su u sustavu redovitoga osnovnoškolskoga, srednjoškolskoga i visokog obrazovanja ili su korisnici prava na doplatak za pomoć i njegu ili prava na osobnu invalidninu na temelju propisa iz područja socijalne skrbi odnosno prava na inkluzivni dodatak, dodjeljuje se po 1 bod za svakog brata i sestru;
- učeniku/studentu koji je roditelj dodjeljuju se 2 boda za svako dijete. 
             Prosječni mjesečni prihod po članu zajedničkog kućanstva iz stavka 1. ovoga članka čini zbroj oporezivih neto dohodaka i drugih neoporezivih primitaka svih članova zajedničkog kućanstva prema propisima o porezu na dohodak osim primitaka učenika i studenata na školovanju za rad preko učeničkih i studentskih udruga.
  Drugi neoporezivi primici iz stavka 2. ovoga članka su: primici od kamata po obveznicama koji su obračunati nakon 1. siječnja 2016. i primici po osnovi ugovora životnog osiguranja, primici po osnovi kapitalnih dobitaka od otuđenja financijske imovine ako to nije djelatnost poreznog obveznika koje ne podliježu oporezivanju sukladno odredbi članka 67. stavka 8. Zakona o porezu na dohodak i primici po osnovi otkupa udjela u Fondu hrvatskih branitelja iz Domovinskog rata i članova njihovih obitelji, obiteljske mirovine i invalidnine koje djeca ostvaruju nakon smrti roditelja prema zakonu kojim se uređuje mirovinsko osiguranje i zakonu kojim se uređuju prava hrvatskih branitelja iz Domovinskog rata i članova njihovih obitelji,  prigodne nagrade, do propisanog iznosa (božićnica, naknada za godišnji odmor i sl.) za tekuće porezno razdoblje, obiteljske mirovine odnosno novčane naknade u visini obiteljske mirovine ostvarene prema Zakonu o hrvatskim braniteljima iz Domovinskog rata i članovima njihovih obitelji, primici fizičkih osoba po osnovi izravnih plaćanja u poljoprivredi sukladno posebnim propisima po osnovi kojih se ne utvrđuje dohodak od samostalne djelatnosti, ostale nenavedene naknade plaća koje se isplaćuju na teret državnog proračuna ili na teret sredstava obveznog osiguranja, primici po osnovi dividendi i udjela u dobiti koji ne podliježu oporezivanju, novčane nagrade za radne rezultate i drugi oblici dodatnog nagrađivanja radnika (dodatna plaća, dodatak uz mjesečnu plaću i sl.).
Zajedničko kućanstvo, u smislu ove odluke, čine bračni drugovi, životni ili neformalni životni partneri ili izvanbračni drugovi, njihova djeca i drugi srodnici koji su prijavljeni na istom prebivalištu, privređuju, ostvaruju prihod na drugi način i troše ga zajedno; članom kućanstva smatra se i dijete koje ne živi na istoj adresi prebivališta s obitelji, a nalazi se na školovanju, do završetka redovitog školovanja, a do navršene 26. godine života.
      Uzdržavatelji  učenika odnosno studenta iz stavka 4. ovoga članka, smatraju se članovima njegova kućanstva i kada nemaju prijavljenu istu adresu prebivališta, ako je učenik odnosno student u sustavu redovitog obrazovanja, a do navršene 26. godine života.

Članak 19.

Povjerenstvo rangira kandidate za dodjelu Stipendije za učenike za svako pojedino zanimanje na temelju članaka 14., 15. i 18. ove odluke.
Povjerenstvo utvrđuje prijedlog rang-liste kandidata za dodjelu Stipendije za učenike.
 
Članak 20.
 
Povjerenstvo rangira kandidate za dodjelu Stipendija za studente prve godine na temelju bodova ostvarenih prema članku 15., članku 16. stavku 1. i članku 18. ove odluke, a za studente ostalih godina na temelju bodova ostvarenih prema članku 16. stavcima 2. i 3., članku 17. stavcima 2., 3., 7., 8. i 9. i članku 18. ove odluke.

Članak 21.
 
        Povjerenstvo utvrđuje prijedlog triju odvojenih lista kandidata za dodjelu Stipendije za svako pojedino zanimanje i to: rang-listu za učenike, rang-listu za studente prve godine i rang- listu za studente ostalih godina.
       Iz jednog kućanstva, Stipendiju mogu ostvariti najviše dva kandidata.
       Gradonačelnik će, na prijedlog Povjerenstva, povećati broj Stipendija za pojedino zanimanje odnosno studij u slučaju kada više kandidata ostvari jednak broj bodova kao zadnji kandidat unutar kvote u tom zanimanju odnosno studiju ili preraspodijeliti broj Stipendija po pojedinim zanimanjima odnosno studijima, ovisno o prijavljenom broju kandidata za pojedino zanimanje odnosno studij.
Ako se u jednoj kategoriji ne bi mogao dodijeliti utvrđeni broj stipendija, gradonačelnik može na prijedlog Povjerenstva preraspodijeliti broj stipendija na drugu kategoriju. 
Kandidati za dodjelu Stipendije ne mogu ostvariti Stipendiju za isti razred odnosno istu godinu studija za koju im je već bila dodijeljena Stipendija. 
      Kandidati za dodjelu Stipendije ne mogu ostvariti Stipendiju za stečenu kvalifikaciju na razini srednjoškolskog obrazovanja odnosno na razini studija na koji su upisani.
      Iznimno od stavka 6. ovoga članka Stipendiju mogu ostvariti kandidati koji su kvalifikaciju stekli završetkom  srednjoškolskog obrazovanja u umjetničkom području.


Članak 22.
 
Prijedlozi rang-lista s popisom kandidata čije su prijave potpune i ispunjavaju uvjete natječaja, ali nisu ostvarili dovoljan broj bodova za uvrštavanje na rang-listu, objavljuju se na internetskoj stranici Grada Zagreba u roku od 60 dana od dana isteka roka za podnošenje prijava.
Na internetskoj stranici Grada Zagreba objavljuje se i popis podnositelja čije su prijave nepotpune ili ne ispunjavaju uvjete natječaja.
           U roku od 8 dana od dana objavljivanja prijedloga rang-lista i popisa iz stavaka 1. i 2. ovoga članka svaki kandidat može podnijeti prigovor gradonačelniku preko nadležnoga gradskog upravnog tijela na elektroničkom obrascu putem sustava eStipendije.
Ako usvajanjem prigovora kandidat ostvari jednak ili veći broj bodova od zadnjeg kandidata na prijedlogu rang-liste, gradonačelnik će povećati broj Stipendija.
Gradonačelnik odlučuje o prigovoru zaključkom.
Zaključak o prigovoru je konačan.
 
IV. OSTVARIVANJE PRAVA NA STIPENDIJU I KORIŠTENJE STIPENDIJE
 
Članak 23.    

         Gradonačelnik, za svaku kategoriju stipendija, utvrđuje Konačnu listu kandidata za dodjelu   Stipendije (u daljnjem tekstu: Konačna lista). 
         Kandidat stječe pravo na dodjelu stipendije prihvaćanjem Uvjeta stipendiranja u sustavu eStipendije, te se isto smatra činom sklapanja ugovora.
         Ako kandidat u roku od 8 dana, od dana objave Konačne liste na internetskoj stranici Grada Zagreba, ne prihvati Uvjete stipendiranja, smatrat će se da kandidat ne prihvaća stipendiju.    
         Uvjeti stipendiranja sadrže prava i obveze korisnika stipendije propisanih ovom odlukom. 


Članak 24.  

Stipendija se dodjeljuje za tekuću školsku odnosno akademsku godinu, a najduže u trajanju od 10 mjeseci.
           Za vrijeme korištenja Stipendije korisnik Stipendije mora imati status redovitog učenika odnosno status redovitog studenta,  student kao i učenik srednje škole u Gradu Zagrebu, moraju imati prijavljeno prebivalište na području Republike Hrvatske, a učenik srednje škole u Zagrebačkoj županiji mora imati prijavljeno prebivalište u Gradu Zagrebu.
Korisnik Stipendije ne može istodobno biti korisnik neke druge novčane stipendije financirane javnim sredstvima. 


Članak 25.  

         Stipendija se isplaćuje, nakon prihvaćanja Uvjeta stipendiranja i dostave dokumentacije za isplatu Stipendije putem sustava eStipendije, mjesečno za prethodni mjesec na račun korisnika Stipendije.
        Podaci o kandidatu i članovima njegova kućanstva, potrebni radi provjere ispunjavanja uvjeta, kriterija i praćenja ispunjavanja obveza propisanih ovom odlukom, preuzimaju se i provjeravaju iz službenih javnih registara nadležnih tijela državne uprave ili javnopravnih tijela.
        Kandidat je dužan, na zahtjev davatelja Stipendije, dostaviti dodatne podatke ili dokumentaciju ako se pojedini podaci ne mogu pribaviti iz službenih evidencija ili ako njihovu točnost nije moguće utvrditi službenim putem.   

Članak 26.   

            Nadležno gradsko upravno tijelo ima pravo provjere točnosti podataka i dokumentacije što ih je dostavio kandidat za dodjelu Stipendije, odnosno korisnik Stipendije.
 
Članak 27.            

            Korisnik Stipendije dužan je i nakon prestanka korištenja Stipendije obavještavati nadležno gradsko upravno tijelo o tijeku školovanja i zaposlenju. 
       Korisnik Stipendije obvezan je u roku od jedne godine nakon završetka školovanja, zaposliti se i raditi na području Grada Zagreba najmanje onoliko vremena koliko je primao Stipendiju. 
          Korisnik Stipendije, uz suglasnost davatelja Stipendije, može prihvatiti i zaposlenje izvan Grada Zagreba, na području Republike Hrvatske, čime se oslobađa obveze iz stavka 2. ovoga članka. 
[bookmark: Bookmark1]        Korisnik Stipendije koji se obrazovao za zanimanje u području odgoja i obrazovanja te u području zdravstva i socijalne skrbi dužan je obvezu rada iz stavka 2. ovoga članka odraditi u javnom sektoru. 
     Obveza iz stavka 2. ovoga članka prestaje ako je korisnik Stipendije prijavljen u evidenciji nezaposlenih osoba   Hrvatskog zavoda za zapošljavanje duže od šest mjeseci
     Evidenciju i kontrolu ispunjavanja obveza stipendista iz stavaka 2. i 5. ovoga članka, provodi nadležno gradsko upravno tijelo putem registra tijela državne uprave nadležnog za mirovinsko osiguranje i registra javne ustanove nadležne za evidenciju nezaposlenih.

Članak 28.   

               Korisnik Stipendije dužan je o svakoj promjeni osobnih i kontakt-podataka, prebivališta, ostvarenju prava na stipendiju od drugog stipenditora i svim drugim promjenama koje utječu na korištenje Stipendije i ispunjavanje obveza iz Uvjeta stipendiranja, pisanim putem u roku od 15 dana od nastalih činjenica, obavijestiti nadležno gradsko upravno tijelo.  

Članak 29.  

Korisnik Stipendije dužan je vratiti primljeni iznos Stipendije:
-  ako je pravo na Stipendiju ostvario na temelju neistinitih ili krivotvorenih podataka;
- ako mu je iz neopravdanih razloga, koje procjenjuje Povjerenstvo, opći uspjeh na kraju razreda za koji je primao Stipendiju, utvrđen ocjenom nedovoljan (1), odnosno ako u akademskoj godini za koju je primio Stipendiju iz neopravdanih razloga koje procjenjuje Povjerenstvo ostvari manje od 40 ECTS bodova ili u završnoj godini ne ostvari najmanje 30 ECTS bodova, ili naknadno upiše mirovanje ili odustane od studija;
- ako postupi suprotno člancima 24. i 27. ove odluke;
-  ako bez opravdanog razloga i u roku ne dostavi podatke o školovanju i zaposlenju.
  U slučaju djelomičnog ispunjenja obveze iz članka 27. ove odluke, korisnik Stipendije dužan je vratiti primljeni iznos Stipendije u razmjernom dijelu neispunjene obveze. 
  U opravdanim slučajevima koje procjenjuje Povjerenstvo, gradonačelnik može, na prijedlog Povjerenstva, korisnika Stipendije osloboditi obveze vraćanja Stipendije ili mu obvezu vraćanja Stipendije odgoditi na određeno vrijeme. 
 
V. PRIJELAZNE I ZAVRŠNE ODREDBE 
 
Članak 30.  
 
Stupanjem na snagu ove odluke prestaje važiti Odluka o Stipendiji Grada Zagreba za deficitarna zanimanja (Službeni glasnik Grada Zagreba 30/23 i 29/24).
 
Članak 31.   
 
Ova odluka stupa na snagu osmoga dana od dana objave u Službenom glasniku Grada Zagreba.
 
KLASA: 
URBROJ: 
Zagreb, __________2026.  


                                                                                                                Predsjednik 
                                                                                                         Gradske skupštine      

                                                                                                               Matej Mišić

